和趙承之
作者：呂本中
朝代：宋

paragraphs: 十日九日昏夢集，職事向人如束濕。
看朱成碧有底忙，然萁煮豆相煎急。
長官抵几入門去，小吏垂頭就行立。
塵埃上下久可厭，學問峥嶸老難入。
平生謬欲師古人，遇事始知吾不及。
正須眼底去涇渭，便自胸中無棨戟。
丈夫蓋棺事則已，破屋頽牆使誰葺。
要隨歸雁刺天飛，莫待枯魚過河泣。